एडगर ऍलन पो

**एडगर ऍलन पो** (अंग्रेजी:Edgar Allan Poe, १९ जनवरी १८०९ – ७ अक्टूबर १८४९) अमरीकन रोमांसवाद के कवि, लेखक, संपादक और आलोचक थे। ये अपनी रहस्यमयी और भयावह कहानियों के लिए प्रसिद्ध हैं। जासूसी कहानियों की शुरुआत इन्होंने ही की और वैज्ञानिक कथाओं की उभरती शैली को भी बढ़ावा दिया। ये पहले विख्यात अमरीकन लेखक थे जिन्होंने लेखन से ही आजीविका कमाने का प्रयास किया, लेकिन इन्हें सदा गरीबी और मुश्किलों का सामना करना पड़ा।

इनका जन्म बोस्टन, मैसाचूसिट्स में हुआ था। ये छोटी ही उम्र में अनाथ हो गए, जब इनके पिता परिवार को अकेला छोड़कर चले गए और माँ भी कुछ समय बाद ही चल बसीं। इनका पालन-पोषण रिचमण्ड, वर्जीनिया के जॉन और फ्रांसिस ऍलन ने किया, लेकिन इन्होंने कभी एडगर को औपचारिक रूप से गोद नहीं लिया। इन्होंने वर्जीनिया विश्वविद्यालय में एक छमाही पढ़ाई की, लेकिन पैसों की कमी के कारण पढ़ाई छोड़नी पड़ी। फिर ये सेना में भर्ती हो गए, लेकिन वेस्ट पाइंट पर कैडेट की परीक्षा पास नहीं कर पाए। ये ऍलन परिवार से अलग हो गए और लेखक जीवन शुरु किया। १८२७ में इनकी पहली रचना प्रकाशित हुई, *तैमरलेन ऐण्ड अदर पोयम्स* (अंग्रेजी: *Tamerlane and Other Poems*, तैमूर लंग और अन्य कविताएँ), जिसमें उनके नाम की जगह "ए बोस्टनियन" (एक बोस्टन-निवासी) लिखा था।

पो ने फिर गद्य की तरफ ध्यान दिया और अगले कई साल साहित्यिक पत्रिकाओं में आलोचक की तरह काम किया। ये अपनी निराली आलोचना शैली के लिए बहुत प्रसिद्ध हुए। इस दौरान ये बाल्टीमोर, फिलाडेल्फिया और न्यू यार्क के बीच काफी घूमे। १८३५ में बाल्टीमोर में इनका विवाह दूर की रिश्तेदार १३ साल की वर्जीनिया क्लेम से हुआ, लेकिन ये कुछ ही वर्ष बाद तपेदिक के कारण चल बसीं। जनवरी १८४५ में पो ने *द रेवन* (अंग्रेजी: *The Raven*, काला कौवा) नाम की कविता प्रकाशित की, जो काफी प्रसिद्ध हुई। इन्होंने अपनी खुद की पत्रिका "द पेन्न" (अंग्रेजी: The Penn) प्रकाशित करने की तैयारी शुरु की, लेकिन इसके प्रकाशित होने से पहले ही इनकी मृत्यु हो गई। इनकी मृत्यु बाल्टीमोर में ४० साल की आयु में हुई, लेकिन कारण अभी तक नहीं पता चल पाया है। इतिहासकारों ने शराब, मस्तिष्क की सूजन, हैजा, नशीली दवाएँ, हृदय रोग इत्यादि से लेकर रेबीज़, तपेदिक आदि के बारे में अटकलें लगाई हैं।

पो की शैली को "गोथिक" कहा जाता है। इन्होंने अपनी रचनाओं में मुख्यतः मृत्यु, मृत्यु के चिह्न, जीवित दफ़नाना, मृत्योपरांत जीवन और शोक इत्यादि विषयों को टटोला है। इसके साथ ही इन्होंने ऑगस्त द्युपिन नाम के जासूस की रचना की, जिसके द्वारा स्थापित जासूसी विधि का बाद में शर्लक होम्स और हरक्यूल प्वारो जैसे जासूसी नायकों ने भी प्रयोग किया।

## प्रमुख कृतियाँ
**कहानियाँ**
* "द ब्लैक कैट" ("The Black Cat", काली बिल्ली)
* "द कास्क ऑफ़ अमोंटिलाडो" ("The Cask of Amontillado", अमोंटिलाडो का पीपा)
* "ए डिसेंट इंटू द मेलस्ट्ऱॉम" ("A Descent into the Maelström", बवंडर में उतार)
* "द फ़ैक्ट्स इन द केस ऑफ़ एम. वाल्डेमार" ("The Facts in the Case of M. Valdemar", श्री वाल्डेमार के मामले में तथ्य)
* "द फ़ाल ऑफ़ द हाउस ऑफ़ अशर" ("The Fall of the House of Usher", अशर परिवार का पतन)
* "द गोल्ड-बग" ("The Gold-Bug" स्वर्ण-कीट)
* "लीजिया" ("Ligeia")
* "द मास्क ऑफ़ द रेड डेथ" ("The Masque of the Red Death", लाल मृत्यु का नक़ाब)
* "द मर्डर्स इन द रू मॉर्ग" ("The Murders in the Rue Morgue", मॉर्ग मार्ग पर हुए क़त्ल)
* "दि ओवल पोर्ट्रेट" ("The Oval Portrait", अंडाकार चित्र)
* "द पिट एण्ड द पेंडुलम" ("The Pit and the Pendulum", गड्ढा और पेंडुलम)
* "द प्रिमेच्योर ब्युरियल" ("The Premature Burial" समय से पहले दफ़न)
* "द पुर्लॉइंड लेटर "("The Purloined Letter" चोरी हुई चिट्ठी)
* "द सिस्टम ऑफ़ डॉक्टर टार एण्ड प्रोफ़ेसर फ़ेदर" ("The System of Doctor Tarr and Professor Fether" डॉक्टर टार और प्रोफ़ेसर फ़ेदर की प्रणाली)
* "द टैल-टेल हार्ट" ("The Tell-Tale Heart" चुगलखोर दिल)

**कविताएँ**
* "अल आराफ़" ("Al Aaraaf")
* "एनाबेल ली" ("Annabel Lee")
* "द बेल्स" ("The Bells", घंटियाँ)
* "द सिटी इन द सी" ("The City in the Sea", सागर में नगरी)
* "द काँकरर वर्म" ("The Conqueror Worm" विजेता कृमि)
* "ए ड्रीम विदिन ए ड्रीम" ("A Dream Within a Dream", सपने के अंदर सपना)
* "एल डोराडो" ("Eldorado")
* "यूलालि" ("Eulalie")
* "द हॉण्टिड पैलेस" ("The Haunted Palace", भूतिया महल)
* "टु हेलेन" ("To Helen", हेलेन को)
* "लिनोर" ("Lenore")
* "टैमरलेन" ("Tamerlane", तैमूरलंग)
* "द रेवन" ("The Raven", काला कौवा)
* "उलालूम" ("Ulalume")

## बाहरी कड़ियाँ
;जीवनियाँ
* एडगर ऍलन पो नैशनल हिस्टॉरिक साइट (अंग्रेजी)
* बाल्टीमोर में एडगर ऍलन पो सोसायटी (अंग्रेजी)
*  
* लिटरेचर नेटवर्क पर पो (अंग्रेजी)
* रिचमण्ड, वर्जीनिया में पो संग्रहालय (अंग्रेजी)
* पो और उनकी कृतियों पर विकि (अंग्रेजी)
* 
;कृतियाँ
* पो की ३३ कहानियों और कविताओं की गाइड (अंग्रेजी)
* कविताओं का संग्रह (अंग्रेजी)
* PoetryFoundation.org पर कविताएँ (अंग्रेजी)
* प्रमुख कहानियाँ (अंग्रेजी)
* PoeStories.com पर कहानियाँ एवं अन्य सामग्री. (अंग्रेजी)
* 
* इंटरनेट आर्काइव पर किताबों के स्कैन

श्रेणी:अमरीकन साहित्यकार
श्रेणी:अंग्रेजी साहित्यकार